በኮሮና ‘ተሸልሜያለሁ’ የሚባለው እሳቤ አለመሥራቱን መረጃዎች እያረጋገጡ ነው፡፡
ባሕር ዳር፡ ሚያዝያ 11/2012 ዓ.ም (አብመድ) በኢትዮጵያውያን ልማድ በአንድ ተላላፊ በሽታ ታምሞ ያገገመ ሰው ‘‘ተሸለመ፤ ወጣለት’’ ይባላል፤ በበሽታው አንዴ ተይዞ ያገገመ ሰው መልሶ በዚያ በሽታ እንደማይያዝ ይገለጻል፤ ይህንንም ሁኔታ ለመግለጽ ወረርሽኝ ወዳለበት አካባቢ እንዳንሄድ ሲነገረን ‘‘እኔኮ ተሸልሜያለሁ፤ ወጥቶልኛል’’ እንላለን፤ ለኮሮና ግን ይህ አይሠራም፡፡በደቡብ ኮሪያ እየወጡ ያሉ መረጃዎች እንደሚያሳዩት በኮሮና ቫይረስ ተይዘው ያገገሙ ሰዎች መልሰው በቫይረሱ እየተጠቁ ነው፡፡ የደቡብ ኮሪያ የኅብረተሰብ ጤና ባለሙያዎች እንደገለጹት 163 ከኮሮና ቫይረስ ሕመም ያገገሙ ሰዎች በድጋሜ በቫይረሱ ተይዘዋል፡፡